הוועדה המיוחדת להיערכות מערכת החינוך והחינוך המיוחד, לרבות לשנת הלימודים הבאה, כנסת 23, פרוטוקול מספר 1, 2020-03-25 10:15

אברהם (אבי) ניסנקורן: אנחנו פותחים את ישיבת הוועדה המיוחדת להיערכות מערכת החינוך, לרבות לעניין שנת הלימודים הקרבה ובאה ונושא החינוך המיוחד.

אברהם (אבי) ניסנקורן: בהתאם להוראת סעיף 106(א)(1) לתקנון הכנסת, הוועדה תבחר יושב-ראש מבין חבריה, לפי המלצת ועדת הכנסת.

אברהם (אבי) ניסנקורן: לעניין הוועדות המיוחדות מחליפה הוועדה המסדרת את ועדת הכנסת, והיא החליטה להמליץ לוועדה המיוחדת בעניין "היערכות מערכת החינוך, לרבות לשנת הלימודים הבאה והחינוך המיוחד", לבחור בחבר הכנסת ניצן הורוביץ לכהן כיושב-ראש הוועדה.

אברהם (אבי) ניסנקורן: אנחנו עוברים להצבעה.

אברהם (אבי) ניסנקורן: מי בעד?

אברהם (אבי) ניסנקורן: מי נגד?

אברהם (אבי) ניסנקורן: אין נגד.

אברהם (אבי) ניסנקורן: מי נמנע?

אברהם (אבי) ניסנקורן: אין נמנע.

אברהם (אבי) ניסנקורן: אושר.

אברהם (אבי) ניסנקורן: אושר פה-אחד ברוב של שבעה חברים.

אברהם (אבי) ניסנקורן: ניצן, הרבה הצלחה בתפקיד.

ניצן הורוביץ: תודה.

אברהם (אבי) ניסנקורן: תפקיד מאוד חשוב היום ואני בטוח שתתמקדו במשבר הנוכחי.

אברהם (אבי) ניסנקורן: תודה רבה והרבה הצלחה לחברי הוועדה.

אברהם (אבי) ניסנקורן: החברים מטעם כחול לבן שנמצאים פה הם גם חברים בוועדה.

אברהם (אבי) ניסנקורן: בסדר?

אברהם (אבי) ניסנקורן: את יודעת כבר להזמין אותם.

יהודית גידלי: רשמתי.

יהודית גידלי: מצוין.

אברהם (אבי) ניסנקורן: בהצלחה לכולם.

אברהם (אבי) ניסנקורן: תודה.

יהודית גידלי: תודה רבה.

ניצן הורוביץ: רגע, חכו.

ניצן הורוביץ: אנחנו עוד לא הולכים.

ניצן הורוביץ: כמה מילים.

יהודית גידלי: רגע, אולי נזמין את החברים להצטרף?

ניצן הורוביץ: כן, אבל הם יכולים להיכנס?

יהודית גידלי: אני חושבת שאנחנו – אתה יודע מה?

ניצן הורוביץ: לא.

ניצן הורוביץ: תראי, אם זה רק אחד אז בואו – אנחנו לא נהיה ארוכים.

ניצן הורוביץ: חבל לטרטר אותם.

יהודית גידלי: טוב.

ניצן הורוביץ: אז שלום, חברות וחברים.

ניצן הורוביץ: אני מאוד שמח על פתיחת הוועדה.

וליד טאהא: סוף-סוף.

ניצן הורוביץ: סוף-סוף.

ניצן הורוביץ: יש לנו כאן סביב השולחן וגם באולם השני חברי כנסת וחברות כנסת איכותיים וחלקם ממש מתוך המקצוע, מתוך התחום.

ניצן הורוביץ: אז אני מצפה לכל העזרה.

ניצן הורוביץ: וזאת ועדה שתתנהל בשיתוף מלא, ואני רואה בהם לגמרי חלק מהעניין.

ניצן הורוביץ: אז תרגישו חופשי להעביר אלינו נושאים גם באופן בלתי פורמלי, להתקשר אליי.

ניצן הורוביץ: אנחנו בכלל פה באיזושהי אווירה לחלוטין חריגה.

ניצן הורוביץ: גם הדיונים יתאפיינו בזה.

ניצן הורוביץ: אז באמת אנחנו ננסה לעשות את זה כמה שיותר יעיל וכמה שיותר טוב ואמיתי.

ניצן הורוביץ: ואני אעמיד לרשותכם, לרשותנו, את כל משאבי הוועדה ונעשה את כל מה שצריך באמת כדי שזה יעבוד בסדר.

ניצן הורוביץ: כמה מילים לגבי הטכניקה.

ניצן הורוביץ: עקב המגבלה הזאת של עשרה אנשים בחדר, המוזמנים לישיבות יהיו כנראה – חוץ מחברי הכנסת – ממש מספר מצומצם של נציגי ממשלה לפי העניין.

ניצן הורוביץ: שאר המוזמנים – נציגי ארגונים, הורים, מורים, ילדים, תלמידים, סטודנטים, אוניברסיטאות, כל הדברים האלה – יצטרכו להיות באמצעים של השתתפות מרחוק.

ניצן הורוביץ: כרגע המערכת כאן, בכנסת, לא יכולה להכניס לתוך הסאונד פה והווידיאו זום או משהו כזה מרחוק.

ניצן הורוביץ: עוד מנסים לעבוד על זה כדי שזה יהיה - - -

איתן גינזבורג: אבל אתמול זה עבד בוועדת הכספים.

איתן גינזבורג: בוועדת הכספים הכניסו את נציגי הממשלה לשיח מרחוק עם רוני חזקיה.

ניצן הורוביץ: אז אם זה עבד, יהודית היום מטפלת בזה.

וליד טאהא: לפי הצורך, צריך להתאים את העניין.

ניצן הורוביץ: כן, כן.

ניצן הורוביץ: בכל מקרה, אנחנו נעביר את הכול.

ניצן הורוביץ: זה יעבור גם בשידורי הכנסת וגם אנחנו נעביר את הכול בלייב בפייסבוק.

ניצן הורוביץ: אז בכל מקרה, אנשים יוכלו לצפות וגם לשלוח לנו שאלות בפייסבוק או בווטסאפ, וננסה להתייחס לזה.

ניצן הורוביץ: זה לעניין הטכניקה.

ניצן הורוביץ: מבחינתי, אנחנו בשבוע עבודה של חמישה ימים.

ניצן הורוביץ: רוב מה שיהיה בכנסת בשבועות הקרובים זה הרי הוועדות האלה.

ניצן הורוביץ: אז מבחינתי אין הבדל בין יום ראשון או שלישי או משהו כזה.

ניצן הורוביץ: אנחנו נעשה את הישיבות לפי העניין.

ניצן הורוביץ: אני כבר יכול להגיד לכם שהישיבה הראשונה המהותית תהיה מחר בנושא החינוך המיוחד, שזה נושא קריטי.

ניצן הורוביץ: כל מוסדות החינוך המיוחד הושבתו כמו כל מערכת החינוך.

ניצן הורוביץ: התלמידים נמצאים בבית.

ניצן הורוביץ: חוץ מהקושי הרגיל יש פה גם קושי של טיפולים שלא מתקיימים ושגרה שמופרת.

ניצן הורוביץ: כבר אנחנו מקבלים המון פניות מהורים על מצב קשה מאוד עם תלמידי החינוך המיוחד.

יבגני סובה: באיזה שעה מחר?

ניצן הורוביץ: יהודית, מתי קבענו את הדיון מחר?

יהודית גידלי: עוד לא קבענו.

ניצן הורוביץ: עוד לא קבענו את השעה.

ניצן הורוביץ: יישלחו זימונים.

ניצן הורוביץ: באופן כללי אני יכול להגיד שהוועדה הזאת תהיה פתוחה לכולם – להורים, לתלמידים, למורים, כמובן לנציגי הממשלה.

ניצן הורוביץ: אני שוחחתי הבוקר עם שר החינוך רפי פרץ, וסיכמנו שהוועדה ומשרד החינוך יעבדו ברוח של שיתוף פעולה.

ניצן הורוביץ: יש לנו עכשיו משבר לאומי, כולנו מגויסים לעניין הזה.

ניצן הורוביץ: אנחנו ננסה כמה שאפשר – כמה שאפשר, אני אומר – להשאיר את הפוליטיקה בצד.

ניצן הורוביץ: יהיו חילוקי דעות וזה בסדר, אבל כולנו כאן עובדים למען מטרה אחת, ונעשה את זה בצורה ממלכתית, רצינית ומכובדת.

ניצן הורוביץ: וברוח הזאת, אני גם פונה לכל חברי הכנסת שחברים בוועדה מסיעות הימין שלא הגיעו: חברים, זה לא הזמן לחרמות מהסוג הזה; הוועדה הזאת חשובה; אנחנו בזמן קריטי; אזרחי ישראל רוצים תשובות.

ניצן הורוביץ: זו ועדה נחוצה בצורה בלתי רגילה, לכן הקמנו אותה, ואני מצפה להשתתפות מלאה.

ניצן הורוביץ: ושוב, אנחנו לא נהפוך את הוועדה הזאת לזירת התנצחות מפלגתית, כי באמת יש פה דברים קריטיים עכשיו ואנחנו חייבים לטפל בהם.

ניצן הורוביץ: אלה דבריי.

ניצן הורוביץ: כן, בבקשה, איתן.

איתן גינזבורג: אני רק הייתי רוצה בהזדמנות הזאת לא להיכנס לעומק הנושאים שהוועדה צריכה לדון בהם, אלא בעיקר לברך אותך, אדוני היושב-ראש, על הבחירה.

איתן גינזבורג: אני חושב שזה שינוי מרענן בכנסת לראות אותך יושב על הכיסא הזה.

איתן גינזבורג: אתה, לדעתי, האדם הנכון, במקום הנכון ובמזמן הנכון.

ניצן הורוביץ: מקווה שימשיך.

ניצן הורוביץ: תודה.

איתן גינזבורג: יש איזו אמירה שאומרת: "חנוך הנער על פי דרכו".

איתן גינזבורג: אז אני מניח שהוועדה הזאת תדע לתת את כל הכלים לכל אחד להתחנך על פי דרכו.

איתן גינזבורג: ואני סמוך ובטוח שהאופן שבו אתה תנהל את הוועדה ואת הנושאים שנתעסק בהם – ואני מצטרף לדברים שלך, שדווקא בעת הזאת – זו לא העת למחלוקות.

איתן גינזבורג: הגם שאנחנו נפקח ואנחנו נבקר ואנחנו נאיר בזרקור איפה שצריך להאיר, אנחנו בהחלט שותפים למאמץ הממשלתי להביא את הדברים בצורה הטובה ביותר, בטח בעת הזאת.

איתן גינזבורג: אני באמת מאחל לך, אדוני היושב-ראש, הרבה מאוד הצלחה, ולכל חברי הוועדה כולם.

איתן גינזבורג: אני מניח שביחד נעשה דברים טובים לילדי ישראל ולמורי ישראל ולהורים.

איתן גינזבורג: תודה, אדוני.

ניצן הורוביץ: כן.

ניצן הורוביץ: אורלי, בבקשה.

אורלי פרומן: קודם כול, ברכות לך, ניצן.

ניצן הורוביץ: תודה.

אורלי פרומן: אני סמוכה ובטוחה שיחד עם כל החברים וכל הצוות המסור של הוועדה, שיש לי זכות להכיר אותו כבר הרבה שנים, נצליח לסייע לילדי ישראל, למורי ישראל ולכל אנשי החינוך.

אורלי פרומן: אני שמחה כפול שהחליטו להקים את הוועדה, למרות שאני סברתי כבר בכנסת הקודמת, כשהתמהמהו, אני כבר ביקשת אז את הקמת הוועדה, כי אני חושבת שוועדת חינוך צריכה להיות אחת מוועדות הקבע בזמן של תקופת ביניים, בדיוק כמו ועדת החוץ והביטחון וועדת הכספים.

אורלי פרומן: זו ועדה שנוגעת כמעט לכל המשפחות במדינת ישראל.

אורלי פרומן: יש לה השלכות מיידיות לאור מצב כזה או אחר שיש במשק.

אורלי פרומן: ככה תמיד ערב פתיחת שנת הלימודים, אחרי פתיחת שנת הלימודים, בעתות משבר כאלו ואחרות.

אורלי פרומן: וזה תמיד רלוונטי, כי אנחנו מדברים כמעט על כלל האוכלוסייה.

אורלי פרומן: אבל מוטב מאוחר מאשר אף פעם וטוב שאנחנו פה.

אורלי פרומן: אני עוד לפני שהקימו את הוועדה שלחתי מכתב לשר החינוך והיום גם ביקשתי להפנות את העתק אליך.

אורלי פרומן: אני הייתי מבקשת שהוועדה תזמן את שר החינוך וגם את מנכ"ל משרד החינוך לתת לנו דיווח איך נערכת מערכת החינוך בתקופה הזו קודם כול, בחודשיים הקרובים, ואחר כך ליתרת שנת הלימודים, כי אנחנו באמת לא יודעים איך זה יתפתח.

אורלי פרומן: אבל צריכה להיות בוודאי, אני מקווה שגם יש להם, תוכנית מסודרת לכל השכבות, גם בדגש על הנושא של הגיל הרך, שזה אחד הנושאים שאנחנו בוודאי נצטרך לדון בו.

אורלי פרומן: חלק מהגיל הרך נמצא תחת משרד החינוך, חלק נמצא תחת משרד העבודה והרווחה, וחלק נמצא בשוק הפרטי וחלק פשוט נמצאים בבית.

אורלי פרומן: אלו פעוטות וילדים שאנחנו חייבים גם לדבר עליהם, להבין מה קורה.

אורלי פרומן: יש הרבה מאוד גנים פרטיים שאם הגננות תחזרנה - - - כנראה להורים.

אורלי פרומן: יכולים למצוא גנים סגורים כשאנחנו חוזרים אחרי המשבר הזה.

אורלי פרומן: בקיצור, יש פה הרבה מאוד מה לעשות ואני רוצה שלא נשכח גם את הנושא של הגיל הרך.

ניצן הורוביץ: מאה אחוז.

אורלי פרומן: - - - באחת הישיבות הקרובות זה להבין מהשר ומהמנכ"ל את היערכות של המשרד.

ניצן הורוביץ: אני כבר גם דיברתי עם המנכ"ל.

ניצן הורוביץ: באחת הישיבות – אנחנו נקבע את זה גם בתיאום איתם – גם השר וגם המנכ"ל יבואו, זה כנראה יהיה בתחילת שבוע הבא מתישהו, לסקירה כללית.

ניצן הורוביץ: פשוט אני לא רוצה להפסיד זמן, כי יש דברים בוערים.

אורלי פרומן: נכון.

ניצן הורוביץ: אז אנחנו כבר נתחיל מחר עם החינוך המיוחד.

ניצן הורוביץ: השר יהיה בתחילת שבוע הבא.

אורלי פרומן: בסדר גמור.

אורלי פרומן: תודה רבה ובהצלחה לכולם.

ניצן הורוביץ: כן, יבגני.

ניצן הורוביץ: תודה, אורלי.

יבגני סובה: קודם כול, אני מצטרף לברכות.

יבגני סובה: אני מכיר אותך הרבה שנים, ואני באמת מאחל לך הצלחה.

יבגני סובה: אני מאוד שמח גם להיות חבר בוועדה הזאת.

יבגני סובה: גם בכנסת הקודמת – זה נשמע הזוי – אבל בכנסת הקודמת באמת הייתה לי זכות להיות בוועדת החינוך, ואני זוכר דיונים סוערים סביב כל הנושאים, כמו שאתה הגדרת, שלא נוגעים לפוליטיקה.

יבגני סובה: ובאמת אני מקווה שאין פה מקום לפוליטיקה בוועדת החינוך.

יבגני סובה: אני רק רוצה לשאול וגם להעיר איזושהי הערה לגבי פוליטיקה.

יבגני סובה: כשמדינה מכינה משק לשעת חירום, אז בזמן החירום אתה פשוט פותח מחסנים, אתה מביא ציוד, אתה מפעיל את פיקוד העורף או כל דבר אחר.

יבגני סובה: בעניין החינוך אתה לא יכול לעשות את זה.

יבגני סובה: חינוך זה משהו שאתה צריך להשקיע מגיל צעיר.

יבגני סובה: וכשאנחנו, למשל, היום מדברים על כל הנושא של אזרחות, הפרדת הרשויות, זה חלק מהחינוך.

יבגני סובה: אז אתה לא יכול לבוא ולהגיד: עד אתמול חשבתם ככה, היום תחשבו ככה.

יבגני סובה: אלה ילדים, הם מקבלים את כל מה שהם רואים.

יבגני סובה: אז אני, קודם כול, מאחל לך ולנו להימנע מפוליטיקה, אבל אני די פסימי בעניין הזה.

יבגני סובה: לא נוכל כנראה להימנע מלתת את דעתנו בעניינים הפוליטיים-אזרחיים וגם בעניין כל מה שקורה במדינה.

יבגני סובה: אני משתדל באמת להיות עדין, אבל כנראה לא נוכל להימנע מזה.

יבגני סובה: שתים, אני שמעתי בדיון בוועדה המסדרת שאלות שמאוד חשובות בעניין הזה.

יבגני סובה: יש ועדת קורונה שתעסוק בכל הנושא של טיפול בקורונה.

יבגני סובה: השאלה האם אנחנו פה בוועדה הזאת נוכל באמת להתייחס לכל הנושא שבגלל הקורונה יש השבתה של מערכת החינוך, כי, למשל, אני שומע שכנראה יש מצב שלא יהיו לימודים עד הראשון בספטמבר.

יבגני סובה: השאלה היא האם אנחנו נוכל לעשות משהו.

יבגני סובה: בעניין הזה אני מניח שאתה תוכל גם למצוא את הדרך להגדיר לנו, לחברי הוועדה, מהן הסמכויות, מה אנחנו יכולים לעשות.

יבגני סובה: ואם, למשל, אתה מזמין את שר החינוך או כל אדם אחר במשרד החינוך, אם תוכל לשאול את השאלות האלה או שיגידו לך: לא, זו ועדת הקורונה ובחדר הסמוך יטפלו בזה.

יבגני סובה: אז אלה הדברים שנצטרך גם להגדיר.

יבגני סובה: אני, שוב, מצטרף לברכות.

יבגני סובה: מאחל לכולנו הצלחה.

יבגני סובה: וחינוך זה דבר הכי חשוב, יותר חשוב ממוכנות אפילו למלחמה, כי חינוך זה ילדים שלנו, זה הדור הבא.

יבגני סובה: אני באמת מאחל הצלחה.

יבגני סובה: תודה רבה.

ניצן הורוביץ: כן, בעניין הזה כל הוועדות בעצם – גם כספים גם חוץ וביטחון גם קורונה גם העבודה והרווחה גם אנחנו – נצטרך לעסוק בכל מיני נגזרות של הקורונה.

ניצן הורוביץ: ספציפית, אנחנו פשוט נתאם בינינו.

ניצן הורוביץ: אני אתאם מול עפר שלח – כבר התחלנו – לגבי נושאים ספציפיים.

ניצן הורוביץ: עיקר הנטל שלהם הוא נושא בריאות, כמובן, מערכת הבריאות, מוכנות בתי חולים.

ניצן הורוביץ: ועדת הכספים יטפלו בנושא המשק; ועדת העבודה ורווחה בשוק העבודה; חוץ וביטחון יש להם את העניינים שלהם – פיקוד העורף, איכון שב"כ.

ניצן הורוביץ: יש לנו מספיק.

ניצן הורוביץ: ואם יהיו דברים אולי נעשה גם ישיבות משותפות, במידת הצורך.

ניצן הורוביץ: ולגבי פוליטיקה, זה בלתי נמנע, כמו שאתה אומר.

ניצן הורוביץ: אבל אל תדאג.

ניצן הורוביץ: זה בסדר.

ניצן הורוביץ: יהיה גם את זה.

ניצן הורוביץ: יהיה גם את זה.

יבגני סובה: בהצלחה.

ניצן הורוביץ: תודה, יגבני.

ניצן הורוביץ: כן, ווליד.

וליד טאהא: שמי ווליד טאהא.

וליד טאהא: אני מהמשותפת, כמובן.

וליד טאהא: אני רוצה להצטרף לברכות על היבחרך ליושב-ראש הוועדה, וגם לחברות ולחברים, כולל באולם השני.

וליד טאהא: הלילה התקבלה החלטה, הסכמה בין הסתדרות המורים למשרד ראש הממשלה על חידוש הלמידה מרחוק, ובדיוק כשמחליטים על כזה דבר אנחנו צריכים לתת את הדעת על אלפי תלמידים, אולי לעשרות אלפי תלמידים, שאין להם אפשרות ללמוד מרחוק.

וליד טאהא: הם נמצאים אי שם בנגב ואין להם את התשתית לעשות את זה.

וליד טאהא: ועל כן, יש החלטה, הכול יפה, אבל לא נתנו את הדעת על עשרות אלפי תלמידים שלא מקבלים את השירות הזה.

וליד טאהא: בעברי ניהלתי בתי ספר.

וליד טאהא: הייתי יושב-ראש אגף החינוך בעיריית כפר קאסם.

וליד טאהא: אני מכיר את הנושא הזה.

וליד טאהא: הוא מאוד קרוב לליבי.

וליד טאהא: מכיר גם את הנושאים הבוערים של החינוך המיוחד, אם כי אני חושב שאין חינוך שאיננו מיוחד.

וליד טאהא: כל חינוך הוא מיוחד.

וליד טאהא: אבל באמת הנושאים הספציפיים של החינוך המיוחד – לדעתי, חברה שלא יודעת לתת מכל הלב את כל מה שצריך לשכבה הזאת של החינוך המיוחד, היא חברה שכנראה לוקה בבעיה כלשהי.

וליד טאהא: אז בפנינו המון נושאים.

וליד טאהא: לי, באופן אישי, יש בראש כמה נושאים כבר להעלות.

וליד טאהא: אנחנו נדבר על זה בהמשך.

וליד טאהא: כשנתחיל להעלות נושאים, אני אשלח את זה במסודר למזכירות הוועדה.

ניצן הורוביץ: אם יש לך אפילו משהו עכשיו שאתה חושב שצריך לעשות אותו דחוף, תגיד.

ניצן הורוביץ: אנחנו התחלנו.

וליד טאהא: כן.

וליד טאהא: תוך כדי הוויכוח של הימים האחרונים – משביתים, לא משביתים; מגיעים להסכמה עם ההסתדרות, לא מגיעים להסכמה – אתה לא יודע בדיוק על מי חל כל הסכם הזה.

וליד טאהא: האם המוכר שאינו רשמי בתוך.

וליד טאהא: האם הוא לא בתוך.

וליד טאהא: האם זה כולל את המערך הסייעות בבתי הספר, כן, לא.

איתן גינזבורג: ארגון המורים, חלק מזה.

וליד טאהא: ארגון המורים.

וליד טאהא: יש המון שאלות שבשטח מפנים אלינו.

וליד טאהא: ואין לאף אחד מאיתנו כמעט תשובות.

וליד טאהא: יש גם את הנושא אופק בבתי הספר, שהוא נמצא בבתי ספר יסודיים מזה זמן רב, אבל הוא לא חל על בתי ספר יסודיים במוכר שאינו רשמי.

וליד טאהא: כאילו המוכר שאינו רשמי זה משהו במדינה אחרת ולא שייך למדינת ישראל.

וליד טאהא: על כן מה שחל פה – לא חל שם.

וליד טאהא: מדינת ישראל צריכה להחליט: או שיש לה חוק שמאפשר לבעלויות הפרטיות לנהל בתי ספר ואז לספק את כל השירות שצריך לספק למוסדות אלו, או שהיא מחליטה שהיא לא רוצה לתת אישורים להפעלת מוסדות כאלה.

וליד טאהא: אי אפשר גם לתת אישורים וגם להעניש אותם גם בתקצוב גם בתוכניות שחלות על המוסדות האלה.

וליד טאהא: יש שם לקונה שאנחנו צריכים לתת עליה את הדעת.

וליד טאהא: ואני נחוש להביא את זה לדיון ולהתקדם עם זה ככל האפשר.

ניצן הורוביץ: אנחנו כבר רשמנו את המוכש"ר, נכון?

יהודית גידלי: כן.

ניצן הורוביץ: כן.

ניצן הורוביץ: אוקיי.

וליד טאהא: מוכר שאינו רשמי זה הגדרה של - - -

ניצן הורוביץ: כן, כן, כן.

וליד טאהא: אני מאחל הצלחה רבה גם לך גם לחברות ולחברים ולכולנו.

ניצן הורוביץ: תודה, ווליד.

ניצן הורוביץ: בחדר המקביל, מישהו רוצה להגיד משהו?

עידן רול: כן.

עידן רול: אז ראשית, אני באמת מצטרף לברכות.

עידן רול: אדוני היושב-ראש, אני באמת חושב שזה מינוי מוצלח שכולנו מרוויח ממנו, ואני ומברך אותך ושתהיה לכולנו המון הצלחה.

עידן רול: אני חושב שתקופות של משבר יש בהן גם פוטנציאל מאוד גבוה ללמידה וצמיחה.

עידן רול: אני פשוט חושב שאנחנו צריכים לנסות ולבחון צורת הסתכלות חדשה על המצב.

עידן רול: בסופו של דבר, כשעוברים ללמידה מרחוק השאיפה לא צריכה להיות, בעיניי, לעשות בדיוק מה שעשינו בכיתות – רק עכשיו מול מצלמה.

עידן רול: בגלל שיש פה פלטפורמה חדשה יש גם הזדמנויות חדשות.

עידן רול: זו יכולה להיות באמת קרקע פורייה לצמצום פערים בחינוך ברחבי הארץ.

עידן רול: זו יכולה להיות הזדמנות לפיתוח מודלים חדשים שבעצם אומרים: בואו נספיק יותר, בואו נכניס תכנים שבעבר אולי היה קשה יותר לשלב במערכת החינוך והיום יש לנו יותר גמישות.

עידן רול: זאת אומרת, אנחנו כן צריכים לחשוב גם על רמת התוכן וגם על רמת הכשרה של מורים.

עידן רול: יש פה אלמנט תשתיתי-טכנולוגי.

עידן רול: נקודה שאני חושב שצריך לתת עליה את הדעת שגם בימים כסדרם, בשגרה, היא משהו שמאוד מעסיק את הילדים שלנו – זו הבטיחות ברשת.

עידן רול: אנחנו מכירים כתופעה רחבה שהנוער והילדים היום נמצאים כ-8 שעות ביום ברשת, כך לפי מחקרים, ועכשיו הם נמצאים הרבה-הרבה יותר.

עידן רול: לצד כל המידע העשיר והאין-סופי שיש באינטרנט וכל הקישורים והדברים שאנחנו חייבים להשתמש בהם כדי לשדרג את חוויית הלמידה מרחוק, חשוב מאוד גם שנדע לייצר איזושהי מערכת כללים של חינוך והפנמה של הנושא כדי שנדע שהילדים שלנו בטוחים דווקא עכשיו כשהם כל כך הרבה שעות מול המסך והכול יותר פרוץ.

עידן רול: אני אישית כבר התחלתי לפני כשבוע – יש לי קבוצה של מחנכים ומחנכות, שעכשיו הוסבה לנושא הזה של למידה מרחוק ומייצרת מערכי שיעור, גם בשביל מורים שרוצים וגם בשביל הורים שרוצים, בתחומים שונים שלא תמיד קיימים בבתי ספר, החל מחינוך לשוויון וחינוך מגדרי וכלה בחינוך פיננסי ובחינוך טכנולוגי, והמון סוגיות שאולי לא תמיד מגיעים אליהן בתוכנית הלימודים הרגילה.

עידן רול: אני חושב שיש פה פוטנציאל מאוד גדול לצאת מחוזקים מהסיטואציה.

ניצן הורוביץ: מאה אחוז.

ניצן הורוביץ: תודה.

ניצן הורוביץ: כאמור, אתם כבר מוזמנים מעכשיו והלאה, היום, מחר, מתי שתרצו, להעביר אליי נושאים ואנחנו נעלה אותם לדיון בוועדה.

ניצן הורוביץ: כנ"ל לגבי מוזמנים.

ניצן הורוביץ: מוזמנים ספציפית אפשר לפנות ליהודית, לבקש שנזמין מוזמנים ספציפית לדיונים.

ניצן הורוביץ: כן, עומר, בבקשה.

עומר ינקלביץ': ראשית, אני רוצה לברך את אדוני היושב-ראש ואת חברי הוועדה ואת הצוות, את כולכם.

ניצן הורוביץ: תודה רבה.

עומר ינקלביץ': מעניין לשבת בחדר הסמוך.

עומר ינקלביץ': זה גם כן ככה איזושהי נקודה למחשבה.

עומר ינקלביץ': אני חושבת שזו ועדה מאוד חשובה בימים הללו.

עומר ינקלביץ': באופן כללי זו ועדה חשובה.

עומר ינקלביץ': בימים האלה היא חשובה באופן מיוחד, לא רק לנושא של החינוך המיוחד, אבל אני כן אפתח ואומר שחשוב לנו לחלק את נושא החינוך המיוחד לכמה פרמטרים.

עומר ינקלביץ': אני בטוחה שכל הלשכות, לשכות של כל ה-120 ח"כים הוצפו בפניות של ההורים של ילדי החינוך המיוחד וליקויי הלמידה.

עומר ינקלביץ': אבל אני חייבת לומר שבגלל שעסקתי בתחום הזה קודם, הלשכה שלי הוצפה בפניות.

עומר ינקלביץ': באמת החוויה היום-יומית, כשאת מקבלת פנייה של אימא שקמה בבוקר וכל הבית שלה הפוך, כל המקרר נמצא בסלון, כל הפסטות ואת מקבלת תמונה של שהכול בסלון עם אקונומיקה, ובסך הכול, איך היא אומרת: בסך הכול, יש לי ילד אוטיסט בבית, זה הכול.

עומר ינקלביץ': והוא מקסים והוא בנסיגה, והוא ברגרסיה.

עומר ינקלביץ': וכשאת מקבלת כאלה ביום-יום, התחושה היא קשה.

עומר ינקלביץ': ואני חייבת לומר שהלשכה שלי, הצוות המסור והמקסים שלי פתח קו חם להורים כאלה.

עומר ינקלביץ': מצד אחד, למתנדבים שעם הימים הטרופים והקשים האלה מצאו זמן, בין אם זה דרך המחשב בין אם זה דרך הטלפון ובין אם זה בסיוע אפילו בקניות, או לבוא שעה לשבת עם ילד בחינוך המיוחד – ופתאום התגלה העם שלנו, והאזרחים במדינת ישראל איך שהם מתוך הקושי שלהם מוצאים את הפנאי לסייע, אני חושבת שזה מדהים.

עומר ינקלביץ': ויש לנו קו חם שהפך להיות ממש התעסוקה שלנו, וזה מדהים, בעיניי.

עומר ינקלביץ': אבל מתוך המקום הזה עולות מצוקות רבות שאני מאוד מקווה שנצליח לפתור.

עומר ינקלביץ': אני רק מבקשת שבנושא החינוך המיוחד נעשה איזושהי חלוקה ונבין.

עומר ינקלביץ': יש את התקופה עכשיו של הקורונה ובאמת את המצוקה הזאת שנקלעו אליה ההורים כילדים בבית.

עומר ינקלביץ': אבל יש, קודם כול, את התיקון 11 שלא צלח.

עומר ינקלביץ': פיילוט של שנה שעברה שנעשה.

עומר ינקלביץ': הפיילוט היה אמור להתחיל השנה.

עומר ינקלביץ': הוא התחיל ולא – עוד פעם, להגיד לא הצליח זה מורכב – אבל צריך לבדוק את זה ולבחון איך אנחנו מתכוננים לקראת השנה הבאה, כי ההורים מרגישים הפיילוט הזה לא נכון, הוא עובד בצורה בעייתית משהו.

עומר ינקלביץ': אני חושבת שתפקידנו כעת הוא לבחון אותו לקראת השנה הבאה.

עומר ינקלביץ': וכמובן, הנושא של המוכר שאינו רשמי, שזה נושא אחר, אז בעצם שלושה נושאים שונים.

עומר ינקלביץ': באופן כללי, יש לא מעט נושאים שככה צפים, ואני חושבת שאנחנו צריכים להעלות אותם לסדר-היום.

עומר ינקלביץ': סתם לדוגמה, הנסיעות לפולין שהתבטלו ולא השיבו כסף להורים.

עומר ינקלביץ': עוד פעם, אנשים לקחו הלוואות כדי להוציא מסעות לפולין ולא השיבו את כספם ולא מתכוונים, כנראה, להשיב את כספם.

עומר ינקלביץ': צריך לראות איך מתמודדים עם הדברים האלה.

עומר ינקלביץ': יש לא מעט נושאים, הרשימה ארוכה.

עומר ינקלביץ': ואני מאחלת לכולנו הצלחה רבה.

ניצן הורוביץ: מאה אחוז.

ניצן הורוביץ: תודה רבה, עומר.

ניצן הורוביץ: מירב, את רציתי להגיד מילה על הדבר הזה?

 << דובר >> מירב ישראלי: לא, לא.

ניצן הורוביץ: מאה אחוז.

ניצן הורוביץ: אז כאמור, מחר דיון ראשון רציני על החינוך המיוחד.

ניצן הורוביץ: עומר, תראי, אנחנו נתחיל עם הקורונה, כרגע מענה לילדים שנמצאים בבית, הפסקת טיפולים.

ניצן הורוביץ: לגבי הרפורמה, אני מניח שזה יהיה דיון נוסף, כי זה סיפור גדול מאוד.

איתן גינזבורג: כן, סיפור גדול.

אורלי פרומן: - - -

ניצן הורוביץ: נכון.

ניצן הורוביץ: אז לגבי השעה מחר, יהודית, עוד נזמן.

איתן גינזבורג: אתם מקימים קבוצת ווטסאפ לוועדה או במייל, או מה?

יהודית גידלי: כן, בינתיים נקים את זה, ואחר כך נוסיף את מי שנדע.

איתן גינזבורג: בסדר, מי שיש – יש.

יבגני סובה: יש עדיפות לשעה?

יבגני סובה: כאילו הערכות.

יבגני סובה: יש עדיפות כרגע – בוקר, צוהריים?

יהודית גידלי: בוקר, בוקר.

ניצן הורוביץ: אני מניח שבוקר.

יהודית גידלי: 10:00, זה מתאים לכם?

יבגני סובה: זה מצוין.

ניצן הורוביץ: 10:00, זה בסדר?

וליד טאהא: 10:30 אולי?

יבגני סובה: כמה שיותר מוקדם.

ניצן הורוביץ: אז 10:00.

ניצן הורוביץ: בסדר, בחדר השני, 10:00?

עידן רול: בסדר.

ניצן הורוביץ: מאה אחוז.

ניצן הורוביץ: אז נפגש כאן מחר ב-10:00, ושיהיה בהצלחה לכולם.

קריאות: תודה רבה.

יהודית גידלי: בריאות טובה.

ניצן הורוביץ: כן, כן.

ניצן הורוביץ: רק בריאות.